Informácia o priebehu a výsledkoch oficiálnej návštevy predsedu vlády Nórskeho kráľovstva K. M. Bondevika v Slovenskej republike v dňoch 30. - 31. 10. 2003

V dňoch 30. - 31. októbra 2003 vykonal predseda vlády Nórskeho kráľovstva (NK) Kjell Magne Bondevik s delegáciou oficiálnu návštevu Slovenskej republiky. Návšteva sa uskutočnila na pozvanie  predsedu vlády SR Mikuláša Dzurindu a bola vôbec prvou návštevou Slovenskej republiky zo strany najvyšších oficiálnych predstaviteľov Nórskeho kráľovstva. V rámci programu prvého dňa oficiálnej návštevy predseda nórskej vlády rokoval s predsedom vlády SR Mikulášom Dzurindom, bol prijatý prezidentom SR Rudolfom Schusterom a  predsedom NR SR Pavlom Hrušovským. 
 Predseda vlády NK po oficiálnych rokovaniach pokračoval v návšteve  prehliadkou mesta Kremnica a v rámci programu druhého dňa navštívil hlinikárne SLOVALCO v Žiari nad Hronom.
Na plenárnych rokovaniach premiéri zhodnotili vzájomné vzťahy ako bezproblémové s priestorom pre ich ďalší dynamický rozvoj. K tomu by malo prispieť i pri tejto príležitosti ohlásené otvorenie Veľvyslanectva NK v Bratislave (začiatok leta 2004). Slovenská strana poďakovala za podporu a pomoc NK pri vstupe do NATO, ako aj rýchlu ratifikáciu prístupových protokolov. Informovala o dvoch pripravovaných významných medzinárodných podujatiach (bezpečnostnej konferencii a jarnom zasadaní PZ NATO) v Bratislave. Premiér M. Dzurinda ocenil tiež výraznú podporu NK európskym integračným snahám SR a konkrétnu finančnú pomoc v tomto smere. Vcelku pozitívne bol zhodnotený i rast obchodnej výmeny, i keď v ostatnom čase poznamenanej istým poklesom slovenského exportu a nárastom dovozu z NK. Ocenené bolo úspešné pôsobenie nórskych investorov (Norsk Hydro, Telenor, Timms, Rema) v SR. Nórske investície v SR presahujú 2,5 mld Sk a slovenská strana je presvedčená, že k ďalšiemu rastu investícií prispejú i zavádzané daňové reformy, ako aj ďalšie opatrenia na zlepšenie investičného prostredia. Nevyužitý potenciál bol konštatovaný v oblasti cestovného ruchu s dôrazom na oživenie tradičnej spolupráce v oblasti kúpeľníctva.   
	Premiér K.M. Bondevik uviedol, že priaznivé predpoklady pre rozvoj spolupráce vytvárajú i spoločné resp. podobné prístupy v budovaní spoločnosti, ktoré majú základ v spoločných hodnotách, v prvom rade kresťanských.  Zdôraznil, že slovensko-nórske vzťahy sa vstupom SR do NATO a EÚ  dostávajú na kvalitatívne vyššiu úroveň. Spoločné členstvo v NATO a v rozšírenom Európskom hospodárskom priestore (EHP) prinesú užšiu spoluprácu v oblasti obrany, bezpečnosti, obchodu a hospodárstva. K. M. Bondevik informoval, že po rozšírení EHP bude Nórsko prostredníctvom dvoch nových finančných mechanizmov (multilaterálneho a bilaterálneho) prispievať  predovšetkým v prospech nových členských krajín (NČK) ročne sumou 234 mil. eur, z čoho pre SR pripadne cca 14 mil. Vyzval k dialógu o čo najefektívnejšom využití daných zdrojov a v tejto súvislosti za perspektívne označil také oblasti, ako vzdelávanie, zdravotníctvo, ľudské zdroje, cezhraničnú spoluprácu, životné prostredie, spravodlivosť a vnútro a schengenské acquis. Premiér M. Dzurinda ocenil, že po vstupe SR a ďalších NČK do EÚ nebude Nórsko uplatňovať žiadne prechodné obdobie pre voľný pohyb pracovnej sily a na zamestnávanie slovenských občanov sa budú vzťahovať rovnaké podmienky ako na občanov súčasných ČK. Súčasne vyjadril presvedčenie, že toto otvorenie pracovného trhu nebude ohrozovať migračnú situáciu NK. Obe strany sa informovali o súčasnom stave otázky podpisu Dohody o účasti v EHP (problém Lichtenštajnska). Nórska strana potvrdila záujem o to, aby k rozšíreniu EHP došlo najneskôr k 1.5. 2004 a vyjadrila tiež pripravenosť v rámci svojich možností prispieť k riešeniu bilaterálneho problému medzi SR a ČR a Lichtenštajnskom. Naznačila, že v najbližších týždňoch Dohodu podpíše. 
	Slovenská strana využila rokovania k prezentovaniu svojich stanovísk k aktuálnym medzinárodnopolitickým otázkam – MVK, rozširovaniu EÚ, spolupráci s novými susedmi (Wider Europe) s dôrazom na spoluprácu s Ukrajinou a JVE. Informovala tiež o regionálnej spolupráci s dôrazom na V4 a prejavila záujem o zintenzívnenie dialógu vo formáte V4 – Severská rada. Ocenila zahraničnopolitické angažovanie sa Nórska pri riešení viacerých regionálnych konfliktov, ktoré ukazuje, že i malé krajiny majú v tomto smere významné miesto a možnosti, čo je inšpirujúce a povzbudzujúce aj pre slovenskú zahraničnú politiku. Premiér K. M. Bondevik uviedol, že i keď NK nie je členom EÚ, s EÚ veľmi úzko spolupracuje a s veľkým záujmom sleduje súčasný proces rozširovania. Občania NK sa už v dvoch referendách vyslovili proti členstvu v EÚ, v ich rozhodovaní podľa K. M. Bondevika zohral veľkú úlohu tak zmysel pre nezávislosť, ako aj špecifické záujmy v takých oblastiach, ako zahraničná a poľnohospodárska politika. Nové referendum sa nedá očakávať v horizonte tohto resp. budúceho vládneho cyklu (2005 – 2009). NK by uvítalo hodnotenie a skúsenosti SR z procesu rozširovania a rokovaní Medzivládnej konferencie v súvislosti s prípravou Ústavnej zmluvy. 
	Rokovania premiéra NK s prezidentom SR R. Schusterom boli venované možnostiam rozvoja bilaterálnych vzťahov, výmene skúseností z regionálnych a európskych integračných procesov a vnútropolitickému vývoju v oboch krajinách. K.M. Bondevik informoval o nadchádzajúcom otvorení Veľvyslanectva NK v Bratislave, ktoré ešte viac posilní výborné slovensko-nórske vzťahy. Potvrdil, že vstupom SR do NATO sa otvoria nové možnosti spolupráce v oblasti obrany a bezpečnosti a rozšírením EHP sa SR a NK stanú významnými partnermi na jednotnom európskom trhu. Obaja predstavitelia si tiež vymenili názory na budúcu európsku bezpečnostnú architektúru, pričom zhodne konštatovali potrebu vyhnúť sa duplicite štruktúr NATO a EÚ. K. M. Bondevik stručne informoval o pozícii NK k riešeniu irackej otázky. Bez ohľadu na minulé postoje NK k nevyhnutnosti vojenského zákroku zdôraznil, že v súčasnej dobe je predovšetkým nutné posilniť medzinárodnú spoluprácu s cieľom stabilizovať situáciu v Iraku.
	V rokovaniach s predsedom NR SR P. Hrušovským za prítomnosti predsedu ZV NR SR J. Figeľa a ďalších poslancov NR SR K.M. Bondevik zablahoželal k úspešnému májovému referendu o vstupe do EÚ. Ubezpečil, že NK, i keď nie je členom únie, podporuje rozširovanie EÚ a informoval o spolupráci NK s EÚ v rámci Európskeho hospodárskeho priestoru, vrátane významných  finančných príspevkov. Potvrdil podporu NK rozširovaniu NATO, čo dokázalo i veľmi rýchlou ratifikáciou prístupových protokolov. K.M. Bondevik ocenil spoluprácu v rámci V-4 a vyslovil nádej, že toto zoskupenie bude spolupracovať so severskými krajinami. Poukázal na význam spolupráce na parlamentnej úrovni a zdôraznil, že demokratické parlamenty zohrávajú v zahraničnej politike svojich krajín nezastupiteľnú úlohu. 
	Predseda NR SR poďakoval za podporu integračným snahám SR. Informoval o činnosti slovenského parlamentu, ktorý sústreďuje svoje úsilie na podporu ekonomických a sociálnych reforiem. V súvislosti s integračnými snahami slovenská strana informovala o plnení negociačných záväzkov, ako aj o rozvoji vzťahov a výmene skúseností so susedmi v rámci V-4. Vyjadrila presvedčenie, že po rozšírení EÚ o nové členské krajiny bude v rámci Európskeho hospodárskeho priestoru spolupráca SR a NK významným príspevkom k budovaniu spoločnej Európy. 
	Prvá oficiálna návšteva predsedu vlády NK v SR potvrdila vysokú úroveň slovensko-nórskych vzťahov, ktoré vstupom SR do EÚ, Európskeho hospodárskeho priestoru a NATO získavajú novú perspektívu a kvalitu. Identifikáciou možností spolupráce v týchto nových podmienkach návšteva priniesla v tomto smere silné impulzy.